પરંતુ મલય તેનો પૂરો અર્થ સમજી ગયો. મલયને ધ્રૂજારી છૂટી ગઈ. બોસ પોતાની ખુરશી પર બેઠા અને ડ્રોઅરમાંથી એક કાગળ કાઢીને મલય સામે મૂક્યો. ‘હેડ ઓફિસથી લીસ્ટ પણ આવ્યું છે, એમાં તમારું નામ પહેલું છે. મિસ્ટર મલય, કંપનીને હવે તમારી જરૂર નથી. આઇ એમ સોરી.’ બોસની વાત પર મલયને વિશ્વાસ નહોતો બેસતો. તેણે કાગળ હાથમાં લીધો અને વાંચ્યો. લીસ્ટમાં પોતાનું જ નામ પહેલા ક્રમે જોઈ મલયના હોશ ઊડી ગયા. આંખ સામે અંધારા આવી ગયા. બોસે ફરી બોલવાનું શરૂ કર્યું, ‘…પણ ચિંતા કરવાની જરૂર નથી. તમને બે મહિનાનો પગાર મળશે’ બોસનો તદ્દન પ્રોફેશનલ એપ્રોચ જોઈ મલય સ્તબ્ધ થઈ ગયો હતો. આટલી રૂક્ષતાથી વાત કરતા આ જ બોસે ગયા વર્ષે કંપનીના સ્થાપના દિનની પાર્ટીમાં મલયને ‘બેસ્ટ એમ્પ્લોઇ’નો એવોર્ડ આપ્યો હતો અને ‘કંપનીને મલય પંડ્યા જેવા બાહોશ અને કુશળ કર્મચારીઓની જ જરૂર છે. મલય કંપનીની શાન છે…’ એવા વખાણ કર્યા હતા.